डूंगरपुर-बांसवाड़ा रेल लाइन का काम जांचने आज आएंगे रेलवे बोर्ड के चेयरमैन
रेलवेबोर्ड के चेयरमैन ए.के. मित्तल 26 दिसंबर को मेवाड़-वागड़ क्षेत्र की रेल परियोजनाओं के काम यात्री सुविधाओं का निरीक्षण करेंगे। उत्तर पश्चिम रेलवे के महाप्रबंधक अनिल सिंघल भी उनके साथ आएंगे। आठ घंटे के दौरान रेलवे बोर्ड चेयरमैन निर्माण खंड के अभियंताओं से उदयपुर-अहमदाबाद आमान परिवर्तन और रतलाम-बांसवाड़ा-डूंगरपुर नई रेल लाइन बिछाने की प्रगति की जानकारी लेंगे। इस दौरान उनके सामने बजट, भूमि अवाप्ति, सरकारी स्वीकृति में हो रही देरी से लंबे होते प्रोजेक्ट सरीखे बिंदुओं पर चर्चा की जाएगी। डीआरएम नरेश सालेचा ने बताया कि रेलवे बोर्ड चेयरमैन मित्तल शनिवार दोपहर 1.30 बजे जयपुर-उदयपुर हॉली डे एक्सप्रेस से उदयपुर पहुंचेंगे। वे सिटी स्टेशन, इसी वर्ष 5 करोड़ की लागत से बन कर तैयार हुई पिट लाइन और जन प्रतिनिधियों के सहयोग से बन रहे सेकंड एंट्री काम्पलेक्स का जायजा लेंगे। रात 10.15 बजे उदयपुर-खजुराहो एक्सप्रेस से जयपुर के लिए प्रस्थान करेंगे।
bho_Deva hin_Deva